Candidatul PSD la funcția de președinte al Consiliului Județean Suceava, deputatul Gheorghe Șoldan, și candidatul social-democraților pentru funcția de primar la Ostra, Marian Răzvan Calenciuc, au participat la o întâlnire electorală cu aproximativ 150 de localnici și au prezentat planurile de dezvoltare a comunei, potrivit unui comunicat de presă.
Marian Răzvan Calenciuc are 38 de ani, este licențiat în drept, lucrează de 17 ani într-o companie multinațională, pentru care în prezent este manager zonal.
Conform comunicatului de presă transmis de Gheorghe Șoldan, printre obiectivele lui Marian Răzvan Calenciuc se numără atragerea de fonduri guvernamentale și europene, sprijin pentru afacerile locale și încurajarea implicării tinerilor în antrenoriat, promovarea zonei turistice în parteneriat cu primăriile de pe Valea Bistriței.
Alte proiecte din programul PSD de dezvoltare a comunei Ostra sunt rezolvarea unor proiecte care țin de infrastructura rutieră din comună, reabilitarea blocurilor din localitate, îndiguirea pâraielor, ecologizarea zonei Tarnița, înființarea unei rețele de hidranți, extinderea rețelei de apă și canalizare, achiziționarea unei noi mașini de pompieri și o dotare mai bună pentru Serviciul Voluntar pentru Situații de Urgență al comunei, înființarea unui centru afterschool și măsuri de sprijinire a elevilor din comună - o masă caldă în fiecare zi de școală și crearea unui ansamblu de dansuri al școlii gimnaziale.
„Am toată încrederea în viziunea lui Marian Răzvan Calenciuc și în capacitatea acestuia de a dezvolta comuna Ostra, concomitent cu celelalte localități din zona de munte a județului. Îi voi fi alături în realizarea tuturor acestor proiecte, însă cel mai important pas este pe 9 iunie. Atunci avem nevoie de cât mai multă susținere pentru a face schimbarea la Primăria Ostra și la Consiliul Județean Suceava. 9 iunie este Ziua Schimbării”, a arătat Gheorghe Șoldan.